Pia Kjærsgaard (DF), 2010-06-02:
Krisen kradser.
Det kunne næsten være overskriften over dagen i dag og har været det ganske længe i forhold til, hvordan meningsudvekslingen og stemningen i det hele taget har været i Danmark.
Vi har ikke bare lade kunnet stå til.
Men vi må bare også konstatere, og det har jo været en glæde, specielt for et parti, som har været med i meget store beslutninger, har været parlamentarisk grundlag for den borgerlige regering, har været med i stort set alle forlig, aftaler og finansaftaler siden 2001, at det er mindre omkostningsfyldt for Danmark end for mange andre lande.
Jeg synes faktisk godt, at man ofte kan blive lidt forskrækket, når man enten i aviserne eller i de elektroniske medier, TV-avisen, TV 2 Nyhederne, ser kort over andre lande og ser, hvor mange milliarder de skal rejse, hvor forpligtet politikerne føler sig til, at nu skal der altså ske noget.
Der er det trods alt, selv om vi synes, det er svært, og det gør vi, og til tider også ret barsk at skulle foretage en spareøvelse, mindre omkostningsfyldt for Danmark end for mange andre lande, fordi vi har været omkostningsbevidste, fordi vi har været økonomisk ansvarlige, fordi der har været sat gang i mange ting.
Det er så også det, der giver underskud, men vi har trods alt været så ansvarlige, at vi fra 2001 har fundet ud af, hvordan budgettet skulle være.
Jeg skal også bare nævne Grækenland.
Jeg tror, det er skrækeksemplet.
Det er trods alt et land, mange af os kender og tager på ferie i og ved hvordan fungerer.
Bunden er gået fuldstændig ud af den græske økonomi.
Jeg synes, det tjener en sammenligning, at det, der har været opgaven, har været at skulle spare 24 mia. kr.
Jeg kan godt sige som en, der har været med ved bordet, til dem, der ikke har været det, at det er meget, meget svært.
Det er jo ganske forpligtende, når man først sidder der.
Så er man altså tvunget til at gå noget mere i dybden end det, jeg opfatter der f.eks. er kommet fra Socialdemokratiet og Socialistisk Folkeparti.
Det går ikke bare at komme ud med nogle smarte bemærkninger.
Nej, man er forpligtet til at følge det fuldstændig til dørs.
Under overskrifterne skal der ligge en meget nøjagtig tekst for, hvad man har tænkt sig at gøre.
Naturligvis medvirker Dansk Folkeparti og har gjort det, når det er nødvendigt, og jeg må så også bare en gang til sige, at det ikke har været nogen forlystelsestur, men alligevel synes jeg, at det resultat, vi kom ud med efter pinsedagene, var et resultat, vi absolut kunne være bekendt.
Først og fremmest hænger det sammen, og det er jo umådelig vigtigt, at der er en form her, hvor det hele hænger sammen, og hvor der nu bliver styr på de ting, der skal foretages besparelser i forhold til.
Jeg må så også sige, at det, som Dansk Folkeparti jo blev præsenteret for, synes jeg ikke rigtig vi har hørt tak for fra Socialdemokratiets side.
Vi ville ikke gå med til at fastfryse overførselsindkomsterne.
Det var noget, som vi nok måtte konstatere fra vores side ville være umådelig svært.
Der ville vi ikke svigte, og det ville vi klart føle at vi gjorde, hvis vi gik med til det.
Det ville også have været meget svært for os at foretage besparelser for 4 mia. kr. – og ikke 24 mia. kr., vil jeg sige til hr. Villy Søvndal – i kommunerne.
Det ville være meget svært i forhold til kommunernes økonomi.
Det var vi helt på det rene med.
Ja, så er der taget penge andre steder.
Man må sige, at nedsættelsen af dagpengeperioden i den grad er blevet berørt her.
Jeg tror også, at den bliver det resten af dagen.
Vi har også foretaget et indgreb i forhold til børnechecken.
Javel, jeg synes, det var en god og korrekt justering, der blev foretaget mandag, og jeg tror, at rigtig mange børnefamilier, selv om jeg fornemmer, at venstrefløjen stadig væk forsøger at hidse op, er faldet noget til ro i forhold til det.
Man ved mere, hvad man kan regne med, og der er lavet lidt om på tingene – stadig væk med det samme provenu.
Så bliver ulandsbistanden frosset fast.
Det har jo været et mål – det vil jeg slet ikke lægge skjul på – for Dansk Folkeparti meget længe, at man selvfølgelig også måtte se på ulandsudgifterne, når man enten, som vi har været ude for i tidligere finanslovaftaler, hvor vi er kommet med det som besparelsesforslag, har skullet omprioritere, eller mere konkret som nu simpelt hen har skullet spare penge.
Der har naturligvis også været forskellige områder på udlændingeområdet, netop fordi vores overbevisning har været, at alle skal være med til det her, og selvfølgelig skal folk med anden etnisk baggrund, der kommer udefra, også være med til at foretage en spareøvelse.
Topskattelettelsen er så er udskudt i 3 år, og det synes vi bestemt også er fornuftigt i den tid, som vi befinder os i.
Når jeg så vender mig lidt, og jeg synes, det har været berørt alt for lidt her i dag, til Socialdemokratiet og Socialistisk Folkepartis »En Fair Løsning«, så er jeg noget overrasket.
12 minutter mere om dagen var slagnummeret.
1 time om ugen, 1 ferieuge om året er sådan set det, det skulle være.
Vores vurdering er, at det er der faktisk ikke særlig stor opbakning til.
Jeg hørte fru Helle Thorning-Schmidt stå her og sige, at der var vældig stor opbakning til det.
Det er altså ikke det, vi har hørt.
Det er ikke de resultater, der er kommet ind til os, må jeg så sige.
Det, der har været berørt meget lidt af andre ting i »En Fair Løsning«, er sådan nogle overskrifter, som jeg simpelt hen ikke fatter man bare kan slippe af sted med
: Modernisering af dagpengesystemet – hvad det så end er – synes jeg heller ikke rigtig vi har hørt noget om her i dag.
Vi har også bemærket, at efterlønsbidraget skulle hæves.
Det var da ellers noget af det, man overhovedet ikke ville gå ind at røre ved, fordi man har et forlig.
400 mio. kr. til begrænsning af uddannelsesinstitutioners annoncering – det er lidt luftigt.
Er det ikke?
Jeg synes det.
1 mia. kr. mindre på brug af konsulenter i staten – hvordan kommer man dog frem til det resultat?
1 mia. kr. er ganske mange penge.
Det skal ses i sammenhæng.
Øge produktiviteten, som giver 10 mia. kr. Jeg synes bare ikke, man kan nøjes med overskrifterne.
Jeg tror heller ikke, at det er nemt for befolkningen at forstå, at når vi går frem og tilbage ovre i Finansministeriet og laver aftaler og finanslove, og hvor man prøver at gøre det bedre for de grupper i samfundet, som man mener det skal være bedre for, at vi denne gang er kommet ud med en rendyrket spareplan.
Jeg tror stadig væk, det er svært for folk at forstå, og alligevel tror jeg, at den løsning, vi har fundet frem til, bestemt er en af dem, der vil glide ned, jo mere man har forstået, hvad det handler om, og hvad det i virkeligheden betyder, og måske ikke bare lige tager oppositionens luftige udtalelser eller mediernes omtale af det her.
Vi har selvfølgelig også gjort det i lyset af, at ledighedstallene ikke stiger så meget.
De stiger faktisk mindre, end man havde forventet, og vi har en tro på, at på det tidspunkt, hvor den nye dagpengeperiode vil være endelig til stede, vil der være brug for folk.
Det er jo sådan set også det, Socialdemokratiet har lagt lidt op til.
Vi ønsker bare at gøre det på en anden måde.
Vi vil egentlig hellere sætte de ledige i gang, end at folk skal arbejde, om det så er 12 minutter mere om dagen, 1 time mere om ugen, eller om man vil tage 1 ferieuge fra dem om året.
Så jeg synes alt i alt, det har været en fornuftig løsning.
5 mia. kr. mere til sundhedssektoren; det synes jeg bestemt også er væsentligt.
Så der har bestemt også været foretaget nogle besparelser, hvor man har flyttet nogle ting over til områder, man synes har været meget, meget afgørende.
Jeg ved, der er nogle, der har været ude med, at man eksempelvis reducerede eller fjernede nogle erhvervsstøtteordninger.
Så kan man godt lave det som en overskrift, men i det øjeblik man sidder inde i Finansministeriet, er man altså også nødt til at konkretisere, hvor de skal komme fra.
Skal det være fra hjemmeservicen for de ældre, eller hvad?
Og så har vi hele balladen.
Sådan vil det være, når man er et ansvarligt parti.
Vi tager såmænd gerne de tørre tæsk, vi også kan få fra oppositionen i forhold til det her, men jeg føler hundrede procent, at den aftale, vi har indgået, er så skånsom, som den overhovedet kan være i en tid, hvor det så sandelig er meget, meget svært, for det er det.